
Városi terek fejlődéstörténete és funkciói Szeged tereinek példáján

A dolgozat hátterét jelentő kutatás célja a városi terek funkcióinak lehatárolása, illetve mérhetővé tételük megkísérlése egy, a terek megújítását célzó beavatkozások előtti helyzetfelmérést is megkönnyítő indikátorrendszer megalkotásával. A dolgozat első, történeti része a fogalmi keretek meghatározását követően a terek (az urbanizáció történetétől elválaszthatatlan) történetét tekinti át, reflektálva a terek szerepének, funkcióinak változásaira, hangsúlyeltolódásaira, kitérve a terek szabályozására irányuló beavatkozásokra és a tereket érintő jelenkori problémákra. A történeti áttekintés nyomán meghatározásra kerültek a terek funkciói, illetve azoknak a városi funkciókkal történő összevetése nyomán felállított hierarchiája. A dolgozat második fejezetében bemutatásra került a terek funkcióinak mérésére megalkotott indikátorrendszer, illetve az elemzés módszertana. A kutatás során a mintaterületen, a szegedi nagykörút által határolt terület terein és a Mars téren végzett terepi felmérés nyomán az indikátorrendszer gyakorlati alkalmazására is sor került, ennek eredményeit és a hozzájuk kapcsolódó, minden, a mintaterületen található térre kiterjedő általános funkcionális elemzést tartalmazza a 3. fejezet, mely a terek funkcionális jellege és városrészi környezete közti összefüggésekre is igyekszik rávilágítani. A terek története és jelenkori funkcionális szerkezetének kialakulása közötti kapcsolat feltárása érdekében három, kiemelt jelentőségűnek mondható szegedi tér részletes történeti és funkcionális elemzésére is sor került. A megalkotott indikátorrendszer gyakorlati alkalmazásának korlátait, a segítségével végzett mérések esetleges buktatóit kívánja feltárni a dolgozat utolsó, 5. fejezete, mely a mintaterület két, egymáshoz közeli hasonló adottságokkal, de mégis merőben eltérő funkciókkal rendelkező terének összehasonlító történeti-funkcionális elemzését tartalmazza.
A kutatás eredményeképpen bebizonyosodott, hogy a terek funkciói kvantitatív szemlélettel mérhetőek; egyúttal megmutatkoztak a kvantitatív kutatás-felmérés korlátai, torzításai is, melyek korrigálására az egyes, tereket érintő fejlesztéseket megelőző helyzetfelmérés során kiemelt figyelmet érdemes fordítani.



